ЗДРАВНАТА КОМИСИЯ ОДОБРИ ОКОНЧАТЕЛНО СЪЗДАВАНЕТО НА СЪСЛОВНИ ОРГАНИЗАЦИИ НА ЗЪБОТЕХНИЦИТЕ И ПОМОЩНИК-ФАРМАЦЕВТИТЕ – БАПЗГ
БАПЗГ > АКТУАЛНО ОТ БАПЗГ > ЗДРАВНАТА КОМИСИЯ ОДОБРИ ОКОНЧАТЕЛНО СЪЗДАВАНЕТО НА СЪСЛОВНИ ОРГАНИЗАЦИИ НА ЗЪБОТЕХНИЦИТЕ И ПОМОЩНИК-ФАРМАЦЕВТИТЕ
ЗДРАВНАТА КОМИСИЯ ОДОБРИ ОКОНЧАТЕЛНО СЪЗДАВАНЕТО НА СЪСЛОВНИ ОРГАНИЗАЦИИ НА ЗЪБОТЕХНИЦИТЕ И ПОМОЩНИК-ФАРМАЦЕВТИТЕ
С пълно единодушие на свое заседание, проведено на 27 септември 2018 г., Комисията по здравеопазването в 44-то НС прие на второ четене законовите промени, свързани със зъботехниците и помощник-фармацевтите. Законопроектът за изменение и допълнение на Закона за съсловната организация на медицинските сестри, акушерките и асоциираните медицински специалисти регламентира дейността и на зъботехниците и помощник-фармацевтите, които досега не попадаха в обхвата на закона и техните права и интереси нямаха национално представителство, съобщи Zdrave.net
По предложение на Българския зъболекарски съюз, направено между първо и второ четене на предложените промени, в закона е добавено изменение, според което „професионалните дейности, които медицинските сестри, акушерките и асоциираните медицински специалисти могат да извършват по назначение или самостоятелно, както и професионалните дейности, които зъботехниците и помощник-фармацевтите могат да извършват по назначение, се определят с наредба, издадена от министъра на здравеопазването след съгласуване със съответната съсловна организация“.
С измененията се уточнява, че медицинските сестри, акушерките и асоциираните медицински специалисти участват със съвещателен глас във Висшия медицински съвет към министъра на здравеопазването, а помощник-фармацевтите вече ще имат представител със съвещателен глас и във Висшия съвет по фармация. Представителите на Общите събрания на организациите пък ще бъдат избирани от регионалните колегии на съответната съсловна организация при норма на представителство един делегат на 75 членове за БАПЗГ и за Асоциацията на помощник-фармацевтите и един делегат на 10 членове за Асоциацията на зъботехниците.
Със ЗИД на Закона за съсловната организация на медицинските сестри, акушерките и асоциираните медицински специалисти членството в организациите на зъботехниците и на помощник-фармацевтите става задължително за всички упражняващи професията и доброволно за всички, които имат тази специалност, но не работят по нея.
Сред задълженията на новите законово признати съсловни организации са да представляват и защитават професионалните права и интереси на членовете си, да водят национални и регионални електронни професионални регистри, да имат Кодекс за професионална етика, правила за добра медицинска практика и да налагат санкции при неспазването им. Те също така ще трябва да организират, координират и регистрират продължаващото обучение на членовете си, да приемат квалификационна рамка за професионално развитие, да участват със свой представител със съвещателен глас във Висшия медицински съвет към здравния министър, да дават становища по проекти на нормативни актове в областта на здравните грижи, които са от техните компетенции.